**সিংড়ায় মা ও ছেলের পরীক্ষায় কৃতিত্ব**

সিংড়ায় এবারের এসএসসি পরীক্ষায় অংশ নিয়ে একসঙ্গে উত্তীর্ণ হয়ে বেশ আলোড়ন সৃষ্টি করেছেন মা ও ছেলে। মা লিপি আকতার উপজেলার চামারী ইউনিয়ন পরিষদের সংরক্ষিত ১ নম্বর ওয়ার্ড সদস্য ও সোনাপুর গ্রামের মৃত লোকমান আলীর স্ত্রী। তিনি এবারের এসএসসি পরীক্ষায় চক কালিকাপুর উচ্চবিদ্যালয় থেকে অংশগ্রহণ করেন আর ছেলে লিয়াকত হোসেন নাজিরপুর উচ্চবিদ্যালয় থেকে পরীক্ষায় অংশ নেয়। একসঙ্গে মা ও ছেলের এই কৃতিত্ব এলাকায় বেশ আলোড়ন সৃষ্টি করেছে।

লিপি আকতার জানান, অদম্য ইচ্ছা থাকলেও পারিবারিক ও আর্থিক দৈন্যের কারণে অল্প বয়সেই বিয়ে করতে হয়। বন্ধ হয়ে যায় লেখাপড়া। বিয়ের পরে তার স্বামী তাকে লেখাপড়া শেখাতে চাইলেও সাংসারিক ব্যস্ততায় তা হয়ে উঠেনি। চার বছর আগে স্বামী মারা গেলে সে স্বপ্ন অপূর্ণতা থেকে যায়। এ সময় সংসার চালাতে বাড়িতেই দর্জির কাজের পাশাপাশি ছেলের লেখাপড়া তদারকি করতে গিয়ে তার পুনরায় লেখাপড়ার সাধ জাগে। অবশেষে ছেলে নাজিরপুর উচ্চ বিদ্যালয়ে ভর্তি হয়। আর তিনি চক কালিকাপুর উচ্চ বিদ্যালয়ে নবম শ্রেণিতে ভর্তি হন। পরীক্ষার ফলাফলে তিনি জিপিএ ৪.৫৪ এবং ছেলে লিয়াকত আলী জিপিএ-৫ পেয়ে উত্তীর্ণ হয়েছে। আর ফলাফলে মা ও ছেলে খুশি। এখন একসঙ্গে কলেজে ভর্তির ইচ্ছা পোষণ করেন। তবে দুই মেয়ে ও ছেলের লেখাপড়ার খরচ নিয়ে চিন্তিত তিনি।

চামারী ইউনিয়ন পরিষদের চেয়ারম্যান হাবিবুর রহমান স্বপন মোল্লা বলেন, অদম্য ইচ্ছাশক্তি থাকলে লেখাপড়ার বয়স লাগে না। যে কোন বয়সেই লেখাপড়া করে এমন সাফল্য অর্জন কৃতিত্বের বিষয়।